Јовица Тасевски - Етернијан

Јовица Тасевски - Етернијан (роден на 25 јули 1976 год. во ) — македонски поет, есеист, критичар и преведувач.
1 Активности
Дипломирал општа и компаративна книжевност на Филолошкиот факултет „Блаже Конески“ од Скопје. Работи во Националната и универзитетска библиотека „Св. Климент Охридски“ - Скопје. Уредник е на списанието за книжевност, уметност и култура „''Стремеж''“ од Прилеп. Уредник-советодавец е на индиската книжевна ревија „''Инчентин версис''“. Член е на издавачкиот совет на референтното научно списание „''Сајбер литература''“. Бил стручен советник за македонска поезија во меѓународниот поетски проект „Други гласови“ - антологија на светската поезија вклучена во World Poetry Directory на УНЕСКО.
Член е на Друштвото на писателите на Македонија, Друштвото за компаративна книжевност на Македонија, британското Поетско друштво (The Poetry Society) и Светското поетско друштво. Почесен член е Австралиското поетско друштво.
Го има добиено интернационалното поетско признание „Восхитувачки поет“ што е доделувано во Индија, за исклучителен придонес во современата поезија.
Заедно со Маја Апостолоска, тој го има составено изборот од современата македонска поезија со библиски, религиозни и апокрифни мотиви што излезе како посебен број на списанието „''Стремеж''“ (11/12.2000). Приредувач е и на антологијата на младата македонска поезија „''Неидентификувана небесна дојка''“ (2001).
Врз основа на неговата поезија, во 2005 година, во Народниот театар „Јордан Хаџи Константинов - Џинот“ во Велес, била изведена претставата „''Небесни стражи''“ во режија на Весна Димитровска.
Неговата поезија е преведена на петнаесетина јазици и објавена е во списанија и антологии во над дваесет држави.
2 Творештво
* „Нешто се слуша“ (поезија, 1995)
* „Визии. Глагол“ (поезија, 1997)
* „Веда“ (поезија, 1998)
* „Постојното, плимата“ (книжевни критики, есеи и студии, 2000)
* „Клатно“ (поезија, 2001)
* „Небесни стражи“ (поезија, 2004)
* „Посоки и огледи“ (книжевни критики, есеи и студии, 2006)
* „Синтакса на светлината“ (поетски избор, том 91 во проектот „Македонска книжевност“, 2008)
* „Синтаксис на светлината“ (поетски избор, препев на бугарски јазик, 2010)
* „Syntax of the Light“ (поетски избор, препев на англиски јазик, 2011)
* „Исход“ (поезија, 2012).
3 Одзиви
За неговата поезија се напишани повеќе позитивни критички осврти и студии од македонски и странски автори. Во објавените прилози и осврти во странство за песните на Етернијан се истакнува дека „се одликуваат со впечатлива сликовитост, иновативен израз и збиен јазик со преплетени значења, алузии и неочекувани конотации“ („Виндмилс“, Универзитет Диакин, Австралија), „исполнети се со инвентивни и импресивни поетски слики“ и се одликуваат со „интелектуална и духовна длабочина“ („Бук Тајмс“, САД), неговите дела имаат „митски квалитети на сакрален текст“ и „извираат од моќна поетска имагинација“ („Калина Ривју“, Велика Британија), се нагласува дека „поезијата на Етернијан е мистична, елиптична, повеќезначна и се одликува со раскошна, уникатна и впечатлива сликовитост, која произлегува од стремежот кон бескрајноста“ („Рекурс о поем“, Франција) и дека пристапот на Етернијан кон пишувањето поезија е „многу креативен, сложен, интелектуален и духовен, при што во неговите песни може да се најдат длабочина и целосност какви што ретко се сретнуваат денес“ (д-р Шаменаз Шеик, „Болоџи“, Индија).